המועמד הרפובליקני לנשיאות ארצות הברית דונלד טראמפ ניצח הבוקר (ד') בפריימריז של המפלגה במדינת אינדיאנה. כך דיווחו רשתות התקשורת האמריקניות. במפלגה הדמוקרטית, ברני סנדרס מוביל כרגע בקרב צמוד עם הילרי קלינטון, אך טרם ניתן לקבוע את זהות המנצח.

מוקדם יותר הטיל המועמד הרפובליקני המוביל פצצה מדינית ואמר שישראל צריכה להמשיך לבנות בהתנחלויות בגדה המערבית, כי "הפלסטנים יורים אלפי טילים על מדינת היהודים".

בראיון לאתר "דיילי מייל" הבריטי הדגיש טראמפ כי נתניהו צריך להמשיך לבנות בהתנחלויות. "אני מתנגד לקריאה להפסיק את הבנייה כתנאי מקדים שיאפשר משא ומתן בין ישראל לפלסטינים", אמר למראייניו. "טילים נורו לעבר ישראל. מי היה מסכים לדבר כזה?".

מדובר בשינוי דרמטי שטראמפ עשוי להכניס למדיניות החוץ האמריקנית אם ייבחר לנשיא. עד כה הייתה עמדת כל הנשיאים, רפובליקנים או דמוקרטים, אחידה: ההתנחלויות אינן חוקיות ואין להמשיך לבנות בהן גם לצורכי הרחבה. ב-2009 אף ביקש אובמה מישראל להקפיא את הבנייה בשטחים לכמה חודשים כדי לאפשר משא ומתן.

"זה מצב מאוד מצער", אמר טראמפ בראיון. "הייתי שמח לראות אפשרות שנוכל לדון על שלום. הרבה מאוד אנשים אומרים שזה לא אפשרי. אני מתכוון לשלום מתמשך ולא לשלום לשבועיים, ואז הם ימשיכו לירות טילים שוב. נראה אם זה יקרה". באשר להתנחלויות אמר: "אני חושב שישראל צריכה להתקדם. הייתי מאוד רוצה לשאת ולתת על שלום, כי בעיניי זה המשא ומתן האולטימטיבי. המשא ומתן הישראלי-פלסטיני הוא הקשה ביותר. טילים נורו לעבר ישראל, וישראל לא קיבלה יחס הולם מארצות הברית. מאות ואולי אלפי טילים נורו לעבר ישראל. מי היה משלים עם דבר כזה? ואחרי כל זה, הייתי רוצה לראות משא ומתן לשלום".

"הפלסטינים יורים אלפי טילים". טראמפ (צילום: רויטרס)

על נתניהו אמר טראמפ בראיון "הוא בחור טוב. אני לא כל כך מכיר אותו אבל אני מעריך שיהיו לי יחסים טובים איתו". על הנשיא אובמה אמר טראמפ: "הוא היה גרוע מאוד לישראל ואני אפילו לא מבין איך זה, יש לי חברים יהודים שתומכים באובמה ואני אומר להם: מה אתם עושים? ההסכם שלו עם איראן הוא אסון לישראל".

רק לפני כמה שבועות אמר טראמפ בראיון אחר כי יהיה "ניטרלי" בסכסוך בין ישראל לפלסטינים, כדי שארצות הברית תוכל להיות מתווך הוגן בין הצדדים. לאחר מכן בכמה הזדמנויות, כולל בנאומו בפני איפא"ק, הביע טראמפ את אהבתו לישראל ותמיכתו בנתניהו.

בנאומו הפרו-ישראלי הנלהב בוועידת איפא"ק בוושינגטון, שהופסק פעמים רבות בתשואות הקהל שעמד על רגליו, התחייב טראמפ כי יעביר את השגרירות לירושלים שאותה הגדיר "בירת הנצח של ישראל". עוד תקף בנאומו את ההסתה הפלסטינית שבאה לידי ביטוי בין השאר במערכת החינוך ובתקשורת: "זה חייב להיפסק, ומיד", אמר והזכיר את האזרח האמריקני טיילור פורס שנרצח בפיגוע ביפו. "אי אפשר לתגמל התנהגות כזו".

עוד אמר בנאומו באיפא"ק כי ייפגש עם נתניהו באופן מידי, והוסיף כי "אובמה טועה כשהוא מפעיל לחץ על חברינו ונותן פרס לאויבינו".

עם זאת, לפני הנאום בפני השדולה הפרו-ישראלית הציב טראמפ במסיבת עיתונאים סימן שאלה סביב הסיוע הביטחוני שמספקת ארצות הברית לישראל. טראמפ נשאל אם גם ישראל צריכה לשלם עבור סיוע צבאי כמו גרמניה, יפן וסעודיה ואמר: "כן, גם ישראל תשלם. היא תעשה זאת".